
With the evolution of technology, development of weapons and military objects, military conflicts from the beginning of the millennium have progressed. The philosophy which was the basis for building the security environment in the last century suffers fundamental shifts. Globalization has led to the multiplication of opportunities for development and cooperation and to an exponential increase in the number of entities that act on the global scene. Also, because of the emmergence of non-state actors, making decisions in foreign policy and security of states and international organizations has become more complex.
The 3-rd Millennium has begun with a declaration of war between terrorism and democratic societies. The latter have proposed a global democratic revolution, declaring peace and security as the supreme value of the global legal system. In the face of new threats facing the world – terrorism, nuclear proliferation, government failure (failed states), hunger, environmental degradation, etc.. –, the UN Charter assumed the role of main guarantor of peace and social progress.

După terminarea Războiului Rece principala sursă de instabilitate a fost reprezentată de conflictele inter-etnice, religioase, naţionaliste generate de fragmentarile intra-statale care au avut loc imediat după prăbuşirea comunismului in Europa Centrala şi de Est, spatiul fostei Iugoslavii reprezentând un focar de risc deosebit de ridicat. Factorii de insecuritate generaţi de cursa înarmărilor s-au amplificat după dezmembrarea Tratatului de la Varşovia, a U.R.S.S. şi R.F. Iugoslavia, având ca efect disponibilizarea unor mari cantităţi de armament şi material strategic, precum şi a unei părţi a personalului militar sau civil implicat în cercetarea, producţia, comerţul şi paza acestor materiale.
Aceste dezvoltări au favorizat sustragerea, deturnarea şi tranzacţionarea de armament şi materiale sensibile pe pieţele ilicite, având ca destinaţie zonele de conflict, state, grupări teroriste şi organizaţii criminale interesate, dar şi migraţia de specialişti, cercetători şi experţi militari din Europa de Sud-Est către ţări şi grupări proliferatoare, prin racolare sau din considerente economice.
Pe acest fond, s-a ajuns la proliferarea grupurilor şi bandelor de traficanţi ilegali de armament, componente şi produse strategice, unele dintre acestea fiind create şi conduse de foste cadre ale structurilor de apărare şi de informaţii din ţările respective, care au folosit legăturile deja create, experienţa profesională, informaţiile ce le deţineau şi au exploatat situaţiile de criză, haosul, confuzia, corupţia şi superficialitatea în sistemul de control, permeabilitatea frontierelor etc.
Cele mai active în domeniu au fost şi sunt încă structurile de tip mafiot de sorginte rusă, care acţionează pe arii extrem de întinse, precum şi cele albaneze care controlează zona balcanică. Migraţia ilegală a devenit o afacere de miliarde, grupările criminale şi cele teroriste au preluat controlul acestui fenomen, au introdus elemente organizatorice noi, transformând totul. Mediul de securitate s-a transformat, trecând de la un sistem bipolar la unul in care polii de putere sunt mai greu de identificat, iar ameninţările sunt mai difuze.
Deschiderea graniţelor, garantarea libertăţii de mişcare, liberalizarea schimburilor de mărfuri şi servicii, circulaţia rapidă a informaţiilor au permis terorismului şi crimei organizate efectuarea unui salt important din punct de vedere al sferelor de acţiune şi din cel conceptual; organizaţiile teroriste şi criminale şi-au adaptat rapid structura, metodele şi mijloacele utilizate la noile realităţi, au diversificat formele de pregătire a personalului şi au asigurat o mai pronunţată conspirativitate reţelelor, membrilor şi activităţilor.
Fenomenul terorismului internaţional reprezintă un punct central pe agenda reuniunilor celor mai importante organizaţii internaţionale şi regionale, de la ONU, NATO, UE şi G-8 până la Consiliul miniştrilor arabi de interne. În mod firesc, un asemenea punct nu poate lipsi de pe agenda de lucru a niciunei reuniunii a miniştrilor apărării din ţările NATO, manifestare ce constituie o oportunitate pentzru reafirmarea solidarităţii şi angajamentului de a acţiona uniţi împoriva terorismului şi a noilor ameninţări. Lupta antiteroristă este acum prioritară nu numai pentru NATO şi de aceea este nevoie de cooperare.
Exportul radicalismului islamic dinspre zonele aflate pe „axa răului” spre cele cu conflicte inter-confesionale latente, coroborat cu alegerea Europei de Sud- Est ca zonă de refugiu şi refacere a grupărilor extremist-teroriste, menţine în actualitate riscul ameninţărilor teroriste, probabilitatea concretizării acestora fiind sporită de existenţa în aproape toate ţările din regiune a unor comunităţi puternice de cetăţeni arabi, în rândul cărora se află şi susţinători sau membri ai organizaţiilor teroriste Kongra Gel, Hamas, Hezbollah, Fraţii Musulmani, Al-Qaida etc.
În spaţiul post-iugoslav, riscurile de securitate sunt agravate de persistenţa formaţiunilor paramilitare care propagă idei extremist-separatiste, tensionând climatul de securitate şi aşa foarte fragil. Apariţia pe continentul european „a celei de-a treia generaţii” de luptători antrenaţi în diverse tabere de instruire ale Al Qaida (foşti voluntari din state occidentale care au luat parte la luptele din Afganistan, Cecenia, Bosnia şi au revenit în statele de origine, unde au creat reţele de sprijin pentru continuarea Jihadului împotriva SUA şi aliaţilor acestora) constituie un alt factor de risc major pentru climatul de securitate în Europa de Sud- Est. Resurecţia preocupărilor pentru afirmarea identităţii confesionale sau etnice inspirată de o acutizare a naţionalismului şi a efervescenţei religioase a creat un teren mai mult decât favorabil pentru apariţia unor manifestări extremiste şi fundamentaliste. Mişcările masive de populaţie determinate de sărăcie sau de războaiele etnice locale şi religioase au adus aceste conflicte în lumea occidentală, migranţii devenind, de regulă, surse de sprijin politic şi financiar pentru grupările teroriste din locurile de baştină. În multe situaţii, diaspora din ţările vest-europene furnizează şi sprijin uman „calificat”, teroriştii provenind din astfel de medii având o pregătire net superioară mai ales pe linia utilizării mijloacelor moderne de comunicaţii sau cu aplicabilitate militară.
Datorită cutumelor religioase şi culturale proprii, unele categorii de migranţi refuză să se integreze în noile societăţi, devenind astfel factori de risc în planul stabilităţii politice şi economice. Alte grupuri de migranţi sunt percepute ca o ameninţare datorită sprijinului pe care îl acordă unor organizaţii teroriste sau de gherilă. La toate acestea se adaugă ofensiva procesului de islamizare a unor categorii minoritare (rromi, pături defavorizate economic sau medical) din spaţiul ex-iugoslav, îndoctrinarea acestora pentru a susţine proiectul „Statului islamic pur”, pericolele rezultate din asocierea cercurilor islamice radicale cu mişcările sau organizaţiile naţionalist-extremiste şi regruparea militanţilor radicali în formule organizatorice noi (fundaţii, asociaţii culturale, religioase, de caritate etc.), care servesc interesele unor organizaţii sau state care susţin terorismul.
În procesul de islamizare şi îndoctrinare religioasă sunt implicate şi o serie de organizaţii neguvernamentale, întâlnite mai frecvent în spaţiul post-iugoslav şi Albania, care condiţionează aproape orice sprijin umanitar de realizarea unor obiective ce ţin de propagarea islamului. Mai mult, orice investiţie este precedată de construirea de moschei, centre cultural-religioase, instituţii de învăţământ numai pentru musulmani.
Recrudescenţa extremismului de dreapta, a naţionalismului, xenofobiei şi revizionismului în unele ţări din regiune, coroborată cu sentimentele antisemite comune acestor mişcări, amplifică sursele de sprijin şi de alianţe ale extremiştilor şi supradimensionează spectrul ameninţărilor la adresa securităţii naţionale şi regionale. Existenţa în apropierea graniţelor româneşti a unor stări conflictuale latente ce se pot reaprinde, degenerând în confruntări deschise, evoluţiile mişcărilor separatist-autonomiste din spaţiul ex-iugoslav, prezenţa şi activitatea gherilei albaneze, securitatea fragilă a unora dintre statele din regiune, expansiunea entităţilor teroriste către Europa de Sud-Est, transformă spaţiul adiacent României într-o zonă complexă, care oferă condiţii favorabile (sociale, economice, politice şi de structură etnico-religioasă) germinării şi dezvoltării unor nuclee extremistteroriste şi ale crimei organizate transfrontaliere.
Relativa vecinătate geografică cu Orientul Mijlociu, recunoscut ca „gazdă” a principalelor organizaţii teroriste cu vocaţie de internaţionalizare şi creşterea fluxului migraţionist dinspre statele din această zonă spre Europa de Sud-Est au determinat adoptarea unor măsuri specifice de prevenire a transformării teritoriului naţional în spaţiu de refugiu sau de tranzit al entităţilor radicale.
Plasarea geografică a ţării noastre pe axa de acţiune a unor organizaţii teroriste de factură separatistă şi fundamentalistă (kurzi, albanezi, ceceni etc.), care încearcă să creeze sau să consolideze nuclee în spaţii extranaţionale, reprezintă în contextul internaţional actual un factor major de ameninţare la adresa securităţii naţionale a României. Proximitatea geografică a României de zonele în care ameninţările asimetrice şi-au făcut simţită mai activ prezenţa şi participarea ţării noastre la acţiunile de stabilizare/reconstrucţie a zonelor aflate în conflict (Afganistan, Irak, Kosovo etc.) pot furniza suficiente motive exponenţilor terorismului de a înscrie România pe lista ţintelor vizate, în timp ce aderarea la NATO şi perspectiva încheierii negocierilor cu UE fac din România o ţară din ce în ce mai atractivă pentru fluxul migraţiei ilegale, în special de sorginte asiatică.
Ameninţările asimetrice la adresa climatului de securitate din Europa de Sud- Est şi, îndeosebi, la adresa statelor angajate fără rezerve în lupta împotriva terorismului internaţional, crimei organizate şi proliferării armelor de distrugere în masă vor persista datorită discrepanţelor de ordin logistic dintre state în ceea ce priveşte securizarea graniţelor; lacunelor legislative sau imperfecţiunilor aplicării cadrului juridic din domeniul contraterorist şi al combaterii criminalităţii transfrontaliere; insuficienţei măsurilor adoptate pentru blocarea finanţării terorismului şi a accesului grupărilor extremiste la substanţe chimice şi biologice, dispozitive şi tehnologii nucleare, mijloace de comunicare moderne.
Mediul de securitate a devenit fluid, complex si volatil, a cărui dinamica a riscurilor se manifestă pe diferite paliere (militar, politic, economic, social, cultural), a influenţat procesul de transformare in care Alianţa a intrat.
Ulterior, atacurile teroriste de la 11 septembrie 2001 şi apoi invocarea articolului V al Tratatului Nord Atlantic, pentru prima data, de către statele aliate, au rearanjat priorităţile, pe primul loc situandu-se ameninţările de natură teroristă, propagarea armelor de distrugere in masă, ameninţările de natura asimetrică.
Provocarile la adresa securitatii spatiului aliat s-au intensificat pe măsură ce riscurile au inceput să cunoască o delocalizare accentuată. Mediul de securitate s-a transformat, trecând de la un sistem bipolar la unul in care polii de putere sunt mai greu de identificat, iar ameninţările sunt mai difuze.
In prezent riscurile sunt generate de:
• atacuri teroriste;
• dezvoltarea şi proliferarea armelor de distrugere in masă, dublate de pericolul ca acestea să ajungă in posesia unor regimuri politice nedemocratice, a unor entitati ale crimei organizate sau celule teroriste;
• existenta unor regimuri nedemocratice sau cu o structura institutională fragilă;
• fluxuri masive de refugiaţi;
• dezechilibre ecologice sau catastrofe naturale majore (secete, inundatii, furtuni, incendii, cutremure, accidente nucleare etc);
• insecuritate economică;
• conflicte etnice regionale sau locale;
• perpetuarea stărilor de conflict – in anumite zone sau regiuni neguvernabile-, care se află in afara controlului naţional, de către grupări criminale cu interese de natură pecuniară. La aceasta mai contribuie şi divergenţa de interese, percepţia diferită asupra strategiilor şi procedurilor de urmat, având in vedere faptul că interesele actorilor implicaţi nu converg intotdeauna, la care se adauga diferentele in perceperea riscurilor, mijloacelor şi procedurilor de contracarare a acestora.
• poate fi de asemenea adăugată pierderea suveranităţii, care se dezvoltă în două direcţii: prima direcţie, pozitivă, tinde să modifice structura suverană a statelor, reducându-le puterea şi influenţa prin deplasarea către agregări supranaţionale mai extinse şi diferenţiate; a doua direcţie, negativă, este spre o guvernare rea: diminuarea abilităţii statelor de a gestiona viaţa cetăţenilor lor sau a relaţiilor inter-state, cu toate consecinţele ce decurg din aceasta.
Acest fapt poate conduce – în cel mai rău caz – la apariţia organizaţiilor criminale, care posedă capacitatea de a destabiliza situaţia prin utilizarea violenţei, ale cărei efecte sunt binecunoscute: conflicte etnice, sociale şi religioase, terorism şi proliferarea armelor de distrugere în masă. În actuala perioadă de minime confruntări militare între state, în comparaţie cu războiul şi pacea din timpul secolului trecut, opiniile publice tind să considere că riscurile şi insecuritatea sunt mult mai mari decât în timpul confruntării nucleare din perioada Războiului Rece.
În ceea ce priveşte tipologia noilor riscuri şi ameninţări, trebuie să înţelegem că, de fapt, conceptul de securitate implică din ce în ce mai mult o lume fără graniţe, în care securitatea internă şi cea externă nu mai sunt separate şi trebuie să fim conştienţi de ponderea redusă a statelor luate în mod individual atunci când abordăm aspectele securităţii şi cele ale rolului crescând al organizaţiilor internaţionale. Globalizarea reprezintă principalul fenomen care influenţează mediul de securitate contemporan, atât în ceea ce priveşte geneza noilor riscuri şi ameninţări, cât şi al apariţiei diferitelor oportunităţi. În acest mediu, nici un stat nu se poate izola sau rămâne neutru, nici un stat nu este la adăpost şi nici unul nu trebuie să rămână în afara proceselor globale.
Securitatea internaţională tinde tot mai mult să-şi manifeste caracterul indivizibil, iar comunitatea internaţională este tot mai conştientă de răspunderile ce îi revin. Globalizarea profilează o şansă reală de dezvoltare economică aptă să creeze prosperitate şi să protejeze mediul, dar înscrierea pe această tendinţă nu este o certitudine garantată pentru fiecare ţară. Ea depinde de capacitatea statelor de a exploata programatic şi eficient la astfel de oportunităţi. În caz contrar, ţările care nu răspund acestor exigenţe riscă să piardă şansa de a beneficia de efectele pozitive al globalizării.
În contextul acestei configuraţii a scenei globale, regiuni întregi sunt afectate de stări de tensiune, instabilitate şi conflict, de sărăcie şi frustrare care generează sau favorizează proliferarea noilor riscuri şi ameninţări. Dintre acestea, unele pot avea un impact major asupra securităţiiRomâniei.
La nivel regional, în Europa centrală, de est şi de sud-est, persistă sau sporesc în intensitate diferite stări de tensiune şi situaţii conflictuale determinate de vechi dispute de natură etnică sau religioasă, teritoriale sau separatiste ori de contestare a frontierelor existente, precum şi de criminalitatea transfrontalieră.
Un proces de globalizare intens va slăbi rolul statului suveran. Dar ce trebuie să facă, într-un moment istoric, statul suveran dacă, departe de a avea un duşman armat la graniţă, are duşmani înăuntrul graniţei (sărăcia, confuzia, umilinţa, izolarea)? Sfârşitul Războiului Rece a accelerat globalizarea. Statele lumii sunt într-o interdependenţă şi o interacţiune economică ce se dezvoltă pe zi ce trece.
Se manifestă, totodată, din ce în ce mai vizibil, transferul de civilizaţie materială şi spirituală de la marile puteri către ţările mai puţin dezvoltate. Astăzi securitatea naţională este percepută ca un proces dinamic cu geometrie variabilă, care necesită o raportare permanentă la diferitele tipuri de ameninţări din mediul extern: terorismul, proliferarea armelor de distrugere în masă, crima organizată, migraţia ilegală, insecuritatea frontierelor, entităţile statale sau substatale neconsolidate sau cu deficit democratic, conflictele etnice şi religioase, şi nu numai. Majoritatea acestora au un grad ridicat de impredictibilitate şi se caracterizează prin faptul că acţionează separat sau în conexiune şi, în funcţie de particularităţile diferitelor zone, tind să se „plieze” pe anumite vulnerabilităţi sau imposibilităţi de acţiune locale, crescând gradul de risc la adresa securităţii.
În consecinţă, orice demers naţional de proiectare/reproiectare a unei strategii de securitate va trebui să ţină cont de complexitatea şi fluiditatea mediului actual internaţional de securitate.
NOI VULNERABILITĂŢI, RISCURI ŞI AMENINŢĂRI LA ADRESA
PĂCII ŞI SECURITĂŢII DIN PRISMA EUROPEANĂ
Strategia Europeană de Securitate dovedeşte, totuşi, o preocupare limitată a implicării Uniunii Europene în probleme globale şi, cu toate că se admite faptul că Uniunea acţionează deja mult dincolo de frontierele sale, reiese cu claritate că principalele interese sunt localizate în spaţii din vecinătatea Uniunii, incluzând Balcanii, Federaţia Rusă, Orientul Mijlociu, pe lângă întărirea cooperării cu state mediteraneene şi a legăturilor tradiţionale cu Africa.
Uniunea consideră ameninţările ca provenind mai ales din interior, incluzând societatea europeană şi ţările învecinate; astfel, obiectivul esenţial este acela de angajare în contracararea acestor ameninţări, cu punerea accentului pe probleme care reprezintă o ameninţare pentru întreaga omenire şi participarea la construcţia unei lumi mai bune, întrucât Europa, ca atare, „nu a fost nicicând mai prosperă, mai securizată sau mai liberă”. Raportat la acestea, situaţia politico-militară din zona de potenţială extindere a Uniunii Europene este caracterizată de existenţa următoarelor vulnerabilităţi la adresa securităţii europene:
• Persistenţa unor crize nesoluţionate (îngheţate) care prezintă pericolul reizbucnirii unor conflicte sângeroase (Kosovo, Ciprul de Nord, Albania, Bosnia şi Herţegovina «Republica Srpska», Zona Transnistreană a Republicii Moldova, Caucaz);
• Revendicări teritoriale sau de altă natură care tensionează relaţiile dintre statele implicate (Grecia şi Turcia, Grecia şi Macedonia, Albania şi Grecia, Kosovo şi Serbia);
• Existenţa unor minorităţi etnice şi tendinţele autonomiste ale acestora: albanezii din Grecia, Macedonia, Kosovo şi Muntenegru; sârbii din Kosovo şi celelalte state ex-iugoslave; maghiarii din Voivodina; kurzii din Turcia, turcii din Grecia şi Bulgaria; Zona Transnistreană; – cumulate cu tentativele unor state de a elabora acte normative cu valoare (aplicare) transfrontalieră şi discriminatorii pe criterii etnice sau de altă natură;
• Dificultăţile pe care le întâmpină unele state în procesul tranziţiei;
• Pătrunderea şi extinderea fundamentalismului islamic, îndeosebi cel radical (Bosnia şi Herţegovina, Turcia, Kosovo şi chiar în sud-estul Bulgariei);
• Existenţa unor însemnate minorităţi musulmane pe teritoriul unor state cu majoritate creştină: Muntenegru, Macedonia, Bulgaria;
• Existenţa în apropierea „viitoarelor” graniţe ale Uniunii Europene a unor zone cu grad ridicat de instabilitate (Orientul Mijlociu – prin admiterea Turciei, Uniunea Europeană va avea graniţă comună cu Iran, Irak şi Siria -, republicile caucaziene, autoproclamata Republică Transnistreană, autoproclamata independenţă a Kosovo);
• Tendinţele unor state de a deveni lideri zonali (Grecia, Turcia, Ucraina);
• Tendinţele federaţiei Ruse de a-şi reface sferele de influenţă pierdute după încheierea Războiului Rece şi atragerea în orbita sa a Belarus-ului, Republicii Moldova, Ucraina, Zona Transnistreană, Serbia, Zona Caucazului;
• Existenţa unor dispute şi a unor pretenţii privind delimitările de frontieră, platoul continental şi zona economică exclusivă: între Grecia şi Turcia, Ucraina şi România, între statele exiugoslave (Croaţia, Slovenia, Bosnia şi Herţegovina);
• Creşterea importanţei Mării Negre în procesul de redefinire a noilor zone de influenţă; competiţia economică declanşată de exploatarea şi transportul resurselor energetice din Asia Centrală, Marea Caspică şi Orientul Mijlociu;
• Vecinătatea unor teatre de acţiuni militare;
• Intensificarea ameninţărilor de natură non-militară la adresa siguranţei naţionale a statelor din zonă, dar şi a Uniunii Europene (crimă organizată, terorism transfrontalier, trafic ilegal de droguri şi armament, imigraţia ilegală).
Securitatea reprezintă o problemă esenţială a existenţei societăţii umane, iar definirea sa este un subiect foarte important în documentele oficiale ale multor organizaţii internaţionale. Principalele tipuri de riscuri ce ameninţă Uniunea Europeană sunt militare şi non-militare.
Riscuri militare– Uniunea Europeană nu mai este ameninţată, în prezent, de conflicte de tip clasic, în schimb se confruntă din ce în ce mai frecvent cu o serie de ameninţări asimetrice, greu predictibile şi mult mai greu de contracarat.
Trei dintre aceste tipuri de ameninţări de tip militar se impune a fi marcate în mod special:
• Terorismul internaţional – ameninţare strategică. Acest nou tip de terorism este legat de mişcări religioase fundamentaliste care au cauze deosebit de complexe. Dincolo de riscurile imediate, terorismul ameninţă deschiderea şi toleranţa specifice societăţilor democratice. Noul tip de terorism diferă de cel din deceniile precedente deoarece pare a fi interesat de utilizarea violenţei nelimitate şi de producerea de pierderi masive. Pentru acest tip de terorism, exemplificat de reţeaua Al-Qaeda, Europa este atât o ţintă, cât şi o bază de lansare a atacurilor.
• Proliferarea armelor de distrugere în masă – în prezent are loc o diseminare periculoasă a armelor de distrugere în masă, mai ales în zona Orientului Mijlociu. Prin intermediul acestor arme un grup terorist de mici dimensiuni poate provoca pierderi care anterior nu puteau fi cauzate decât de armate ale unor state naţionale.
• Existenţa unor structuri statale slabe (failed states) şi amplificarea crimei organizate –în unele state sau regiuni precum Somalia, Liberia, Afganistan, Bosnia şi Herţegovina, Serbia şi Muntenegru, Kosovo etc., dezorganizarea instituţională, corupţia la nivel înalt, conflictele civile şi accesul la arme au determinat întărirea poziţiilor crimei organizate. Aceste situaţii sunt ameninţări la adresa securităţii, prin sprijinirea traficului de droguri, a celui de fiinţe umane şi a terorismului şi sunt localizate şi în Balcanii Occidentali, Europa Răsăriteană şi Asia Centrală.
Riscuri economice- Pe lângă riscurile de tip militar relativ cunoscute mai apar şi unele emergente asupra individului de unde se resimte necesitatea accentuării elementelor ce ţin de securitatea individului odată cu integrarea în Uniunea Europeană. Riscurile sunt diferite în funcţie de orizontul de timp pentru care se face analiza (scurt sau lung). Aici vor fi considerate doar riscurile care ar putea apărea pe termen scurt, adică în perioada imediat următoare (1-2 ani) după momentul aderării. De asemenea, mai facem o reducţie de sfera de cuprindere şi anume vom trata doar riscurile care sunt generate, pe termen scurt, de aderarea la Uniunea Europeană.
Deşi pot fi imaginate tipologii mai diversificate pentru riscurile aderării, aici vom folosi un criteriu care pare, de departe, cel mai relevant din perspectiva efectului asupra economiei (instituţiilor, societăţii): criteriul comportamentului economic vizat. În acest sens, am identificat următoarele categorii de riscuri:
• Riscul de capilarizare a fluxurilor economice, la nivelul noului sistem integrativ – în principiu, riscul de capilarizare a fluxurilor economice nu înseamnă altceva decât implicaţiile generate de orientarea spontană (parţial, poate fi şi instituţionalizată) a oricărei resurse economice (forţă de muncă, capital fizic, bani) spre costul minim de oportunitate al fructificării sale sau spre beneficiul maxim al fructificării sale.
În acest sens, pot apărea următoarele reorientări ale acestor fluxuri, cu implicaţiile corespondente:
�� ieşiri masive de capital bănesc (ieşiri valutare nete) din economia naţională (inclusiv din sistemul bancar) spre celelalte state membre, luând în considerare nu numai gradul superior de fructificare a capitalului bănesc, dar şi securitatea acelui capital sau randamentul superior de utilizare a lui ca şi capital productiv; acest risc se va produce, desigur, cu o probabilitate mai mare în condiţiile deschiderii contului de capital neînsoţită de anumite măsuri de control care să minimizeze efectul destabilizator al ieşirilor nete de capital asupra echilibrului extern;
�� ieşiri masive de forţă de muncă spre pieţele de muncă ale statelor membre. Deşi un asemenea flux are şi implicaţii pozitive (asupra contului curent, asupra cheltuielilor cu indemnizaţiile de somaj sau asupra creşterii calificării forţei de muncă), în general, efectul negativ va fi predominant (scăderea potenţialului economic curent al ţării, prin reducerea produsului intern brut potenţial);
�� reducerea capacităţii băncii centrale naţionale (chiar în interiorul principiului subsidiarităţii concedat de banca centrală europeană) de a controla politica monetară, prin faptul că băncile comerciale rezidente pot apela la credite bancare de ultima instanţă, la rescontări sau la vânzari de valută (până la adoptarea efectivă a monedei euro) la oricare bancă centrală din statele membre;
�� intrări masive, pe “nişe libere”, ale infracţionalităţii internaţionale, indeosebi trafic de droguri, arme sau carne vie;
�� Riscul de capturare a pieţei – acest risc se referă la faptul că, dat fiind gradul mediu de competitivitate al bunurilor şi serviciilor din actualele state membre mai mare decât cel al bunurilor şi serviciilor autohtone, piaţa de bunuri şi servicii internă va deveni captivă ofertei externe (în condiţiile acceptate ale liberei circulaţii a bunurilor economice). Deşi la unele bunuri (cum ar fi cele din agricultură) sau servicii (cum ar fi cele de turism rural sau montan) România poate dezvolta o competitivitate în afara considerentelor de preţ sau calitate (mizând pe aspecte de ecologie sau de specificitate naturală), balanţa rezultantă a acestor “competiţii” va fi cu siguranţă negativă;
�� Riscul de efecte asimetrice ale şocurilor instituţionale comunitare – politicile guvernamentale comunitare vor avea în vedere “media” structurilor, standardelor, situaţiilor etc. La nivelul sistemului integrat. Ca urmare, o anumită măsura de politică guvernamentală (politica monetară, fiscală, socială comercială etc.) va putea produce efecte asimetrice (chiar adverse, la limită) într-o economie care se “abate” de la standardul luat în considerare la proiectarea măsurii respective. Deşi realizarea unui grad mare de convergenţă a economiei naţionale cu economia comunitară va putea reduce mult din această asimetrie de efecte ale şocurilor instituţionale comunitare, cel puţin pe termen scurt, după aderare, riscul unor asemenea efecte a rămas actual şi important;
�� Riscul de import de uzură morală: economiile emergente care aderă la UE se pot confrunta cu un risc specific şi anume acela că, în complexul economic naţional, să se transfere ramuri, subramuri sau activităţi ori subactivităţi economice care, la nivelul statelor membre actuale, sunt considerate indezirabile din motive diverse (poluante pentru mediul înconjurător, cu randamente economice inacceptabil de scăzute, dezonorante pentru persoanele implicate etc.)
Noile ameninţări biologice, fizice şi psiho-sociale – În ultimii zece ani, mass-media a sensibilizat opinia publică în legătură cu riscurile biologice, cum ar fi antraxul, ca urmare a activităţilor bioteroriste, sindromul respirator acut sever (SRAS) şi ameninţarea gripei aviare. Însă, agenţii biologici sunt omniprezenţi şi, în multe locuri de muncă, lucrătorii se confruntă cu riscuri biologice foarte grave.
Două dintre principalele preocupări evidenţiate – riscurile de securitate şi sănătate în muncă (SSM) legate de pandemii şi de prezenţa la locul de muncă a organismelor rezistente la medicamente – ilustrează cât este de important ca riscurile biologice să fie tratate la nivel global şi printr-o cooperare între discipline cum ar fi SSM, sănătatea publică, sănătatea animalelor, protecţia mediului şi siguranţa alimentară.
Cele mai importante 10 probleme care se nasc sunt:
• riscuri profesionale legate de pandemii;
• evaluarea dificilă a riscurilor biologice;
• expunerea lucrătorilor la microorganismele rezistente la medicamente;
• lipsa informaţiilor privind riscurile biologice;
• întreţinerea necorespunzătoare a sistemelor de aer condiţiona şi de alimentare cu apă;
• formarea necorespunzătoare a personalului autorităţilor locale din domeniul securităţii şi sănătăţii în muncă;
• riscuri biologice în uzinele de tratare a deşeurilor;
• expunerea combinată la bio-aerosoli şi substanţe chimice;
• endotoxine;
• mucegai în locurile de muncă închise.
Riscurile psiho-sociale se datorează modului în care munca este destinată, organizată şi gestionată, dar şi contextului economic şi social al mediului de lucru european, ce duc la creşterea stresului şi chiar la deteriorarea gravă a sănătăţii fizice şi mentale. Principalele astfel de riscuri sunt:
• contracte nesigure în contextul unei pieţe de muncă instabile;
• vulnerabilitatea crescută a lucrătorilor în contextul globalizării;
• noi forme de contracte de muncă;
• sentimentul lipsei de siguranţă a locului de muncă;
• forţă de muncă înaintată în vârstă;
• program de lucru prelungit;
• intensificarea muncii;
• producţie şi externalizare competitive;
• exigenţe emoţionale mari la locul de muncă;
• un echilibru necorespunzător între viaţa profesională şi viaţa privată.
Primul război din Golf a fost apreciat ca fiind ultimul război al erei industriale, reprezentând în acelaşi timp, primul război informaţional. Odată cu acest război, s-a înţeles că lumea s-a schimbat, ameninţarea cea mai mare nu mai este o confruntare bipolară între supraputeri, ci apariţai crizelor şi conflictelor locale şi regionale, în care modul de gestionare a informaţiei este vital. Această primă manifestare a unui conflict politico-militar complex a demonstrat puterea informaţiei în contextul conflictului tradiţional. Informaţia a ridicat nivelul de eficienţă a aspectelor războiului, de la logistică, la comandă, control comunicaţii şi computere, informaţii, supraveghere şi recunoaştere.
Astăzi, în mediul internaţional sunt din ce în ce mai prezente riscurile nonmilitare şi neconvenţionale complexe, care creează noi tipuri de provocări la adresa securităţii naţionale şi internaţionale. Proliferarea tehnologiilor nucleare şi a altor arme de distrugere în masă, terorismul, fanatismul religios şi naţionalist, crima organizată, migraţia ilegală, ameninţările la adresa mediului înconjurător, sunt doar câteva dintre sfidările care afectează atât statele, cât şi comunitatea internaţională, în ansamblu.
În acest context, se poate spune că asimetria, este „o caracteristică a perioadelor de schimbări rapide, de transformări revoluţionare, transformări care au determinat, implicit, schimbarea hărţii geopolitice şi geostrategice a lumii şi a continentelor şi au influenţat, în mod categoric, fenomenul militar”.
Tendinţele de evoluţie denotă continuarea acestor procese şi apariţia altora noi, condiţii în care fenomenul militar va fi expus aceleiaşi rate a schimbărilor.

